Suvestinė redakcija nuo 1998-06-13 iki 1998-09-04

Nutarimas paskelbtas: Žin. 1995, Nr. 13-309, i. k. 0951100NUTA00000190

LIETUVOS RESPUBLIKOS VYRIAUSYBĖ

N U T A R I M A S

DĖL LIETUVOS RESPUBLIKOS PIRMOJO IR ANTROJO LAIPSNIŲ VALSTYBINIŲ PENSIJŲ SKYRIMO IR MOKĖJIMO NUOSTATŲ PATVIRTINIMO

1995 m. vasario 6 d. Nr. 190

Vilnius

Vadovaudamasi Lietuvos Respublikos valstybinių pensijų įstatymo (Žin., 1994, Nr. 101-2018) 6 straipsniu, Lietuvos Respublikos Vyriausybė nutaria:

1. Patvirtinti Lietuvos Respublikos pirmojo ir antrojo laipsnių valstybinių pensijų skyrimo ir mokėjimo nuostatus (pridedama).

2. Suteikti Socialinės apsaugos ir darbo ministerijai teisę aiškinti šiuo nutarimu patvirtintus Lietuvos Respublikos pirmojo ir antrojo laipsnių valstybinių pensijų skyrimo ir mokėjimo nuostatus.

3. Pripažinti netekusiais galios:

3.1. Lietuvos Respublikos Vyriausybės 1990 m. gegužės 24 d. nutarimą Nr. 171 „Dėl personalinių pensijų skyrimo ir kai kurių lengvatų personaliniams pensininkams panaikinimo“ (Žin., 1990, Nr. 17-457);

3.2. Lietuvos Respublikos Vyriausybės 1990 m. birželio 16 d. nutarimą Nr. 219 „Dėl Personalinių pensijų skyrimo laikinųjų nuostatų tvirtinimo“.

4. Šis nutarimas taikomas nuo 1995 m. sausio 1 dienos.

MINISTRAS PIRMININKAS	ADOLFAS ŠLEŽEVIČIUS

SOCIALINĖS APSAUGOS IR DARBO

MINISTRAS	MINDAUGAS MIKAILA

PATVIRTINTA

Lietuvos Respublikos Vyriausybės

1995 m. vasario 6 d. nutarimu

Nr. 190

LIETUVOS RESPUBLIKOS PIRMOJO IR ANTROJO LAIPSNIŲ

VALSTYBINIŲ PENSIJŲ SKYRIMO IR MOKĖJIMO NUOSTATAI

BENDROJI DALIS

1. Lietuvos Respublikos pirmojo ir antrojo laipsnių valstybinės pensijos skiriamos ir mokamos vadovaujantis 1994 m. gruodžio 22 d. Lietuvos Respublikos valstybinių pensijų įstatymu Nr. I-730 (toliau vadinama – Valstybinių pensijų įstatymas) ir šiais nuostatais.

2. Lietuvos Respublikos pirmojo arba antrojo laipsnių valstybinės pensijos (toliau vadinama – valstybinės pensijos) skiriamos Lietuvos Respublikos piliečiams, kurie ypač nusipelnė Lietuvai kurdami bei plėtodami jos valstybingumą, ūkį, kultūrą, mokslą, meną ir sportą, gindami valstybės nepriklausomybę, teritorijos vientisumą ir konstitucinę santvarką, taip pat labiausiai pasižymėjusiems pasipriešinimo 1940–1990 metų okupacijai dalyviams, motinoms, pagimdžiusioms ir išauginusioms bei gerai išauklėjusioms 10 ir daugiau vaikų, jeigu šie asmenys yra sulaukę Lietuvos Respublikos valstybinių socialinio draudimo pensijų įstatyme (toliau vadinama – Valstybinių socialinio draudimo pensijų įstatymas) nustatyto senatvės pensijos amžiaus ar pripažinti I arba II grupių invalidais. Asmenims, dirbusiems ypatingomis darbo sąlygomis, už kurias skiriama kompensacija pagal Valstybinių socialinio draudimo pensijų įstatymo 56 straipsnį, pirmojo arba antrojo laipsnių valstybinės pensijos skiriamos likus iki senatvės pensijos amžiaus tiek mėnesių, už kiek mėnesių kompensacija mokama.

Valstybinės pensijos aukščiausiesiems valstybės pareigūnams skiriamos Valstybinių pensijų įstatymo nustatyta tvarka.

Valstybinės pensijos labiausiai pasižymėjusiems pasipriešinimo 1940–1990 metų okupacijai dalyviams ir 1918–1920 metų nepriklausomybės kovų kariams savanoriams skiriamos Valstybinių pensijų įstatymo nustatyta tvarka.

Pirmojo laipsnio valstybinė pensija ginkluoto pasipriešinimo (rezistencijos) dalyviams-kariams savanoriams skiriama Valstybinių pensijų įstatymo nustatyta tvarka.

Lietuvos Respublikos pirmojo ir antrojo laipsnių valstybinių pensijų skyrimo komisija prie Socialinės apsaugos ir darbo ministerijos, siūlydama Lietuvos Respublikos Vyriausybei skirti pirmojo laipsnio valstybines pensijas nusipelniusiems asmenims, pirmiausiai svarsto pirmojo laipsnio valstybinės pensijos skyrimo galimybę asmenims, apdovanotiems Vytauto Didžiojo ordinu, Vyčio Kryžiaus ordinu ir Didžiojo Lietuvos Kunigaikščio Gedimino ordinu pagal Lietuvos Respublikos ordinų, medalių ir kitų pasižymėjimo ženklų įstatymą, išskyrus atvejus, kai Lietuvos Respublikos valstybinių pensijų įstatymas neriboja pirmojo laipsnio valstybinių pensijų skyrimo per kalendorinius metus skaičiaus.

Punkto pakeitimai:

Nr. 1113, 1995-08-10, Žin., 1995, Nr. 67-1646 (1995-08-16), i. k. 0951100NUTA00001113

Nr. 93, 1998-01-26, Žin., 1998, Nr. 10-254 (1998-01-30), i. k. 0981100NUTA00000093

Nr. 688, 1998-06-08, Žin., 1998, Nr. 54-1496 (1998-06-12), i. k. 0981100NUTA00000688

LIETUVOS RESPUBLIKOS PIRMOJO IR ANTROJO LAIPSNIŲ

VALSTYBINIŲ PENSIJŲ SKYRIMO KOMISIJA

3. Lietuvos Respublikos pirmojo ir antrojo laipsnių valstybinių pensijų skyrimo komisija (toliau vadinama – komisija) yra sudaryta prie Socialinės apsaugos ir darbo ministerijos. Komisijos sudėtį tvirtina Vyriausybė.

4. Komisijos nariai gali būti keičiami Lietuvos Respublikos Vyriausybės sprendimu.

Punkto pakeitimai:

Nr. 297, 1997-03-28, Žin., 1997, Nr. 30-731 (1997-04-09), i. k. 0971100NUTA00000297

5. Komisijos darbą protokoluoja komisijos atsakingasis sekretorius (toliau vadinama – sekretorius), kuris turi patariamojo balso teisę. Sekretorių skiria socialinės apsaugos ir darbo ministras. Sekretoriaus darbas yra apmokamas. Į komisiją gali būti kviečiami ekspertai, kurie turi patariamojo balso teisę.

6. Komisijos posėdžiai šaukiami ne rečiau kaip kartą per ketvirtį. Laikoma, jog posėdis yra teisėtas, jeigu jame dalyvauja daugiau kaip pusė komisijos narių. Komisijos sprendimai priimami posėdyje dalyvavusių komisijos narių balsų dauguma. Balsams pasiskirsčius po lygiai, sprendžiamasis balsas yra komisijos pirmininko.

7. Komisija vykdo šias funkcijas:

7.1. nagrinėja Lietuvos Respublikos aukščiausiosios valdžios ir valdymo institucijų prašymus skirti pirmojo ar antrojo laipsnių valstybines pensijas;

7.2. teikia Lietuvos Respublikos Vyriausybei pasiūlymus skirti pirmojo laipsnio valstybines pensijas;

7.3. skiria antrojo laipsnio valstybines pensijas;

7.4. nustato valstybinių pensijų mokėjimo pradžios datą.

8. Prie pateiktų prašymų skirti pirmojo ar antrojo laipsnių valstybines pensijas turi būti pridėti:

8.1. dokumentai (charakteristikos, archyvinės pažymos), patvirtinantys asmens, kuriam prašoma skirti valstybinę pensiją, nuopelnus;

8.2. išrašas iš dokumentų apie asmens darbo veiklą;

8.3. autobiografija (biografija);

8.4. dvi fotografijos (2x3);

8.5. valstybinės medicininės socialinės ekspertizės komisijos išduota invalidumo pažyma, jeigu asmeniui nėra sukakęs Valstybinių pensijų įstatyme numatytas senatvės pensijos amžius;

8.6. gaunamos pensijos pažymėjimas (jeigu asmuo ją gauna).

8.7. Lietuvos Respublikos piliečio paso nuorašas;

Papildyta punktu:

Nr. 1113, 1995-08-10, Žin., 1995, Nr. 67-1646 (1995-08-16), i. k. 0951100NUTA00001113

8.8. visų vaikų charakteristikos, pateiktos mokymo įstaigų arba darbdavių, arba seniūnijų

Papildyta punktu:

TAR pastaba. dokumentus pateikia tik motinos, pagimdžiusios ir išauginusios bei gerai išauklėjusios 10 ir daugiau vaikų.

Nr. 1113, 1995-08-10, Žin., 1995, Nr. 67-1646 (1995-08-16), i. k. 0951100NUTA00001113

8.9. visų vaikų gimimo liudijimų nuorašai;

Papildyta punktu:

TAR pastaba. dokumentus pateikia tik motinos, pagimdžiusios ir išauginusios bei gerai išauklėjusios 10 ir daugiau vaikų.

Nr. 1113, 1995-08-10, Žin., 1995, Nr. 67-1646 (1995-08-16), i. k. 0951100NUTA00001113

8.10. mirusių vaikų mirties liudijimų nuorašai.

Nurodytus 8.8, 8.9, ir 8.10 punktuose dokumentus pateikia tik motinos, pagimdžiusios ir išauginusios bei gerai išauklėjusios 10 ir daugiau vaikų.

Papildyta punktu:

TAR pastaba. dokumentus pateikia tik motinos, pagimdžiusios ir išauginusios bei gerai išauklėjusios 10 ir daugiau vaikų.

Nr. 1113, 1995-08-10, Žin., 1995, Nr. 67-1646 (1995-08-16), i. k. 0951100NUTA00001113

9. Jeigu komisijai pateikia prašymus skirti valstybinę pensiją nekompetentingi pareigūnai ar institucijos, sekretorius juos grąžina arba persiunčia atitinkamoms institucijoms.

10. Pirmojo ar antrojo laipsnių valstybinės pensijos gavėjui mirus arba mirus asmeniui, kuris turėjo teisę gauti pensiją pagal Valstybinių pensijų įstatymo 7 straipsnį, jų nedarbingiems sutuoktiniams, nepilnamečiams ar nedarbingiems vaikams skiriamos valstybinės našlių ir našlaičių pensijos. Prie prašymo skirti valstybinę našlių ir našlaičių pensiją turi būti pridėta:

mirties liudijimo nuorašas;

dokumentai, patvirtinantys giminystės ryšius su mirusiuoju (sutuoktuvių liudijimo nuorašas, vaikų gimimo liudijimo nuorašai arba teismo sprendimas, nustatantis giminystės ryšius, ir pan.);

valstybinės medicininės socialinės ekspertizės komisijos išduota invalidumo pažyma, jeigu asmeniui nėra sukakęs Valstybinių pensijų įstatyme nurodytas amžius;

mokymo įstaigos pažymėjimas dėl našlaičių (vaikų ir įvaikių), vyresnių kaip 16 metų, jeigu jie mokosi.

11. Našlaičių pensijos skiriamos (vaikams ir įvaikiams) iki 18 metų, taip pat vyresniems kaip 18 metų asmenims, jeigu jie tapo invalidais iki 18 metų. Vidurinių bei nustatytąja tvarka įregistruotų aukštųjų, aukštesniųjų ir profesinių mokyklų dieninių skyrių studentams ir moksleiviams našlaičių pensijos skiriamos iki šių mokyklų baigimo, bet tik iki tol, kol jiems sukaks 24 metai.

12. Komisija gali priimti sprendimą atsisakyti teikti Lietuvos Respublikos Vyriausybei pasiūlymą skirti pirmojo laipsnio valstybinę pensiją, atsisakyti skirti antrojo laipsnio valstybinę pensiją arba atidėti prašymo svarstymą kitam posėdžiui. Komisijos sprendimas gali būti iš naujo svarstomas, jeigu šių nuostatų 7.1 punkte nurodytos institucijos pateikia naują prašymą su papildomais svarbiais duomenimis, dėl kurių tikslinga iš naujo svarstyti komisijos sprendimą.

13. Apie sprendimą skirti valstybinę pensiją arba atsisakyti ją skirti, taip pat apie sprendimą atidėti prašymo svarstymą pranešama pateikusiai prašymą institucijai ne vėliau kaip per 15 dienų nuo komisijos sprendimo priėmimo dienos.

14. Dokumentus dėl valstybinių pensijų skyrimo rengia ir pateikia komisijai svarstyti bei įformina šios komisijos sprendimus Socialinės apsaugos ir darbo ministerija.

PIRMOJO IR ANTROJO LAIPSNIŲ VALSTYBINIŲ (TAIP PAT

PERSONALINIŲ) PENSIJŲ MOKĖJIMAS IR PERSONALINIŲ PENSIJŲ SVARSTYMAS IŠ NAUJO

15. Iki Valstybinių pensijų įstatymo įsigaliojimo paskirtas Lietuvos Respublikos personalines bei respublikinės ir vietinės reikšmės personalines pensijas (toliau vadinama – personalinės pensijos) komisija apsvarsto iš naujo šio įstatymo 10 straipsnio antrojoje dalyje nustatyta tvarka ir priima atitinkamą sprendimą.

Asmenims, gaunantiems personalines pensijas, pirmojo ar antrojo laipsnių valstybinių pensijų skyrimas nagrinėjamas šių nuostatų 7.2 ir 7.3 punktuose nustatyta tvarka.

16. Valstybines pensijas išmoka Socialinės apsaugos ir darbo ministerija per Lietuvos taupomojo banko skyrius pensininkų gyvenamojoje vietoje.

17. Valstybinės pensijos mokamos pradedant nuo to mėnesio, už kurį pensija priklauso, 20 dienos.

Pensija išmokama pensininkui pateikus pensininko knygutę ir pasą arba kitą asmens dokumentą, arba jo prašymu pervedama į jo nurodytą sąskaitą banke.

18. Valstybinės pensijos gavėjui mirus, Valstybinių pensijų įstatymo 9 straipsnio pirmojoje dalyje nurodytos pensijos išmokamos jį laidojusiems asmenims ne vėliau kaip per 6 mėnesius po pensininko mirties.

19. Dirbantiems personalinių pensijų gavėjams, taip pat pirmojo ar antrojo laipsnių valstybinių pensijų gavėjams pensijos mokamos nepriklausomai nuo šių asmenų gaunamo darbo užmokesčio ir kitų pajamų.

20. Personalinių pensijų gavėjams, kuriems komisijos sprendimu nepripažįstama teisė gauti pirmojo ar antrojo laipsnių valstybinę pensiją, taikoma ši pensijų mokėjimo tvarka:

20.1. jeigu personalinės pensijos gavėjas turi teisę gauti vieną ar dvi kitas pensijas, jis gali atsisakyti personalinės pensijos ir gauti kitas jam priklausančias pensijas;

20.2. jeigu personalinės pensijos gavėjas turi teisę gauti kitą pensiją arba dvi kitas, kurių suma yra mažesnė už personalinę pensiją, tai jo pareiškimu jam ir toliau mokama personalinė pensija, o socialinio draudimo pensijos suma pervedama į Lietuvos valstybės biudžetą.

21. Valstybinė socialinio draudimo pensija Lietuvos Respublikos pirmojo ir antrojo laipsnių bei personalinių pensijų gavėjams apskaičiuojama:

21.1. asmenims, kuriems Lietuvos Respublikos pirmojo ar antrojo laipsnių valstybinės pensijos pagal Lietuvos Respublikos valstybinių pensijų įstatymo 4 straipsnyje nurodytas sąlygas skiriamos pirmą kartą 1995 metais ir vėliau – Lietuvos Respublikos valstybinių socialinio draudimo pensijų įstatymo nustatyta skiriamoms naujoms pensijoms tvarka;

21.2. asmenims, kuriems iki Lietuvos Respublikos valstybinių pensijų įstatymo įsigaliojimo buvo paskirtos Lietuvos Respublikos personalinės bei respublikinės ir vietinės reikšmės personalinės pensijos, kurios pagal Lietuvos Respublikos valstybinių pensijų įstatymą 1995 metais įvardytos Lietuvos Respublikos pirmojo ar antrojo laipsnių valstybinėmis pensijomis arba paliktos kaip personalinės pensijos, šių asmenų pasirinkimu:

21.2.1. nurodyta 21.1 punkte valstybinių socialinio draudimo pensijų apskaičiavimo tvarka – esant Lietuvos Respublikos valstybinių socialinio draudimo pensijų įstatymo 45 straipsnio antrojoje dalyje nurodytoms sąlygoms;

21.2.2. tokia pat kaip ir buvusioji iki Lietuvos Respublikos valstybinių socialinio draudimo pensijų įstatymo įsigaliojimo vidutinio mėnesinio uždarbio apskaičiavimo pensijos dydžiui nustatyti tvarka – iš atitinkamų 12 paskutiniųjų darbo mėnesių per paskutiniuosius dvejus metus prieš paskiriant personalinę pensiją arba iš penkerių paeiliui einančių metų per paskutiniuosius 10 metų prieš paskiriant personalinę pensiją, arba iš dvejų darbo po personalinės pensijos paskyrimo metų vidutinio mėnesinio uždarbio;

21.2.3. Lietuvos Respublikos valstybinių socialinio draudimo pensijų įstatymo 45 straipsnio pirmojoje dalyje nurodyta tvarka – tiems personalinių pensijų gavėjams, kuriems kada nors buvo paskirtos valstybinės socialinio draudimo pensijos.

Nurodytų 21.2 punkte asmenų valstybinio socialinio pensijų draudimo stažas apskaičiuojamas pagal Lietuvos Respublikos valstybinių socialinio draudimo pensijų įstatymo 47 straipsnio nuostatas. Darbo stažo fiksavimo diena laikoma personalinės pensijos paskyrimo diena. Tie personalinių pensijų gavėjai, kuriems kada nors buvo paskirtos valstybinės socialinio draudimo pensijos, gali pasirinkti, kurią dieną laikyti darbo stažo fiksavimo diena: personalinės pensijos paskyrimo dieną arba valstybinės socialinio draudimo pensijos paskyrimo dieną. Šiems asmenims taip pat taikomos Lietuvos Respublikos valstybinių socialinio draudimo pensijų įstatymo 45 straipsnio pirmosios dalies nuostatos dėl duomenų apie valstybinio socialinio pensijų draudimo ir jam prilyginamą stažą papildymo

Punkto pakeitimai:

TAR pastaba. Lietuvos Respublikos pirmojo ir antrojo laipsnių valstybinių pensijų skyrimo ir mokėjimo nuostatų 21.2 punkte nurodytiems asmenims valstybinės socialinio draudimo pensijos apskaičiuojamos nuo Lietuvos Respublikos valstybinių socialinio draudimo pensijų įstatymo 45 straipsnio pirmojoje dalyje nurodytų datų.

Nr. 1346, 1995-10-16, Žin., 1995, Nr. 86-1947 (1995-10-20), i. k. 0951100NUTA00001346

22. Valstybinio socialinio draudimo fondo valdyba reguliariai perveda Lietuvos valstybės biudžetui iš valstybinio socialinio draudimo fondo lėšas už paskirtas, bet nemokamas valstybines socialinio draudimo pensijas.

23. Socialinio draudimo skyriai praneša Socialinės apsaugos ir darbo ministerijai apskaičiuotus personalinių pensijų gavėjams valstybinių socialinio draudimo pensijų dydžius.

24. Valstybinių pensijų įstatymo 5 straipsnio ketvirtojoje dalyje ir 7 straipsnio penktojoje dalyje numatytais atvejais pensijų paskyrimo panaikinimas įforminamas komisijos pirmininko sprendimu.

25. Pirmojo ir antrojo laipsnių valstybinės pensijos, taip pat valstybinės našlių ir našlaičių pensijos, gautos neteisėtai dėl to, kad jų gavėjai pateikė tikrovės neatitinkančius duomenis, išieškomos iš jų teismine tvarka.

______________

Pakeitimai:

1.

Lietuvos Respublikos Vyriausybė, Nutarimas

Nr. 1113, 1995-08-10, Žin., 1995, Nr. 67-1646 (1995-08-16), i. k. 0951100NUTA00001113

Dėl Lietuvos Respublikos pirmojo ir antrojo laipsnių valstybinių pensijų skyrimo ir mokėjimo nuostatų dalinio pakeitimo

2.

Lietuvos Respublikos Vyriausybė, Nutarimas

Nr. 1346, 1995-10-16, Žin., 1995, Nr. 86-1947 (1995-10-20), i. k. 0951100NUTA00001346

Dėl Lietuvos Respublikos pirmojo ir antrojo laipsnių valstybinių pensijų skyrimo ir mokėjimo nuostatų dalinio pakeitimo

3.

Lietuvos Respublikos Vyriausybė, Nutarimas

Nr. 297, 1997-03-28, Žin., 1997, Nr. 30-731 (1997-04-09), i. k. 0971100NUTA00000297

Dėl Lietuvos Respublikos Vyriausybės 1995 m. vasario 6 d. nutarimo Nr. 190 "Dėl Lietuvos Respublikos pirmojo ir antrojo laipsnių valstybinių pensijų skyrimo ir mokėjimo nuostatų patvirtinimo" dalinio pakeitimo

4.

Lietuvos Respublikos Vyriausybė, Nutarimas

Nr. 93, 1998-01-26, Žin., 1998, Nr. 10-254 (1998-01-30), i. k. 0981100NUTA00000093

Dėl Lietuvos Respublikos Vyriausybės 1995 m. vasario 6 d. nutarimo Nr. 190 "Dėl Lietuvos Respublikos pirmojo ir antrojo laipsnių valstybinių pensijų skyrimo ir mokėjimo nuostatų patvirtinimo" dalinio pakeitimo

5.

Lietuvos Respublikos Vyriausybė, Nutarimas

Nr. 688, 1998-06-08, Žin., 1998, Nr. 54-1496 (1998-06-12), i. k. 0981100NUTA00000688

Dėl Lietuvos Respublikos Vyriausybės 1995 m. vasario 6 d. nutarimo Nr. 190 "Dėl Lietuvos Respublikos pirmojo ir antrojo laipsnių valstybinių pensijų skyrimo ir mokėjimo nuostatų patvirtinimo" dalinio pakeitimo